b'\n_START_ARTICLE_\nOlaf K\xc3\xbcttner\n_START_PARAGRAPH_\nOlaf K\xc3\xbcttner (21. helmikuuta 1915 \xe2\x80\x93 24. kes\xc3\xa4kuuta 1974) oli suomalainen arkkitehti, joka toimi Porin kaupunginarkkitehtina vuodesta 1951 aina kuolemaansa 1974 saakka. H\xc3\xa4n suunnitteli Poriin lukuisia merkitt\xc3\xa4vi\xc3\xa4 julkisia rakennuksia, joista osa valmistui vasta K\xc3\xbcttnerin kuoleman j\xc3\xa4lkeen. H\xc3\xa4nen tunnetuimpia rakennuksiaan ovat muun muassa Porin kaupunginkirjasto, Porin palo- ja poliisitalo ja Satakunnan Museo sek\xc3\xa4 52 metri\xc3\xa4 korkea Porin sairaanhoito-oppilaitoksen asuntola, joka on yksi kaupungin maamerkeist\xc3\xa4. K\xc3\xbcttner suunnitteli my\xc3\xb6s peruskorjauksia ja muutost\xc3\xb6it\xc3\xa4, kuten Junneliuksen palatsin saneerauksen Porin kaupungintaloksi 1960-luvun alussa._NEWLINE_Vuonna 1957 Olaf K\xc3\xbcttner perusti oman arkkitehtitoimiston, jonka toimintaa jatkaa h\xc3\xa4nen poikansa Michael K\xc3\xbcttner.'